(vovworld) – ຕອນບ່າຍວັນທີ 21/03, ຢູ່ New Delhi, ການນຳພັກກອມມູນິດອິນເດຍ (CPI) ແລະ ພັກກອມມູນິດອິນເດຍ Mac xit (CPI - M) ໄດ້ໃຫ້ການຕ້ອນຮັບທ່ານຫງວຽນທ້ຽນເຍີນ, ກຳມະການກົມການເມືອງ, ປະທານຄະນະກຳມະການສູນກາງແນວໂຮມປະເທດຊາດຫວຽດນາມ ແລະ ຄະນະຜູ້ແທນຫວຽດນາມ ໃນການຢ້ຽມຢາມມິດຕິພາບອິນເດຍ ຢ່າງເປັນທາງການ. ທີ່ບັນດາການຕ້ອນຮັບຢູ່ສຳນັກງານຂອງແຕ່ລະພັກ, ຢູ່ນະຄອນຫຼວງ New Delhi, 2 ຝ່າຍໄດ້ແລກປ່ຽນກ່ຽວກັບວິວັດທະນາການພັດທະນາຂອງແຕ່ລະພັກ, ສະພາບການຢູ່ອິນເດຍ ກໍ່ຄືການຜັນແປທີ່ໜ້າສົນໃຈໃນພາກພື້ນ ແລະ ຢູ່ໃນໂລກ. ການນຳ CPI ແລະ CPI – M ປາດຖະໜາວ່າ ອິນເດຍ ແລະ ຫວຽດນາມ ມານະພະຍາຍາມຊຸກຍູ້ເພື່ອນຳການພົວພັນຮ່ວມມືໃຫ້ພັດທະນາຢ່າງແຮງກວ່າອີກ, ພິເສດແມ່ນໃນຂົງເຂດເສດຖະກິດ, ການຄ້າ, ເພື່ອຜົນປະໂຫຍດຂອງປະຊາຊົນ 2 ປະເທດ ແລະ ຄວາມວັດທະນາຖາວອນຂອງທັງພາກພື້ນ. ກ່າວຄຳເຫັນທີ່ບັນດາການພົບປະກັບການນຳ CPI ແລະ CPI – M, ທ່ານຫງວຽນທ້ຽນເຍີນ ຫວັງວ່າ, ການພົວພັນລະຫວ່າງພັກກອມມູນິດຫວຽດນາມ ກັບ CPI ກໍ່ຄື CPI – M ຈະນັບມື້ນັບຮັດແໜ້ນໃນຫຼາຍດ້ານ ແລະ ຄູ່ຮ່ວມມືຍຸດທະສາດລະຫວ່າງຫວຽດນາມ - ອິນເດຍ, ເພື່ອຜົນປະໂຫຍດຂອງປະຊາຊົນ 2 ປະເທດ, ເພື່ອສັນຕິພາບ, ສະຖຽນລະພາບ, ຄວາມໝັ້ນຄົງ, ການຮ່ວມມື ແລະ ພັດທະນາໃນພາກພື້ນ ແລະ ຢູ່ໃນໂລກ.
ແລະກໍ່ໃນວັນດຽວກັນ, ທ່ານ ຫງວຽນທ້ຽນເຍີນ ໄດ້ເຂົ້າຮ່ວມ ແລະ ກ່າວຄຳເຫັນທີ່ເວທີປາໄສວິສາຫະກິດອິນເດຍ - ຫວຽດນາມ, ໂດຍສະຫະພັນອຸດສາຫະກຳອິນເດຍ ແລະ ຫ້ອງການການຄ້າ ແລະ ອຸດສາຫະກຳຫວຽດນາມ ສົມທົບກັນຈັດຕັ້ງ. ທ່ານຫງວຽນທ້ຽນເຍີນ ເນັ້ນໜັກວ່າ, ຫວຽດນາມ ພວມມານະພະຍາຍາມສຳເລັດຄາດໝາຍສ້າງປະຊາຄົມເສດຖະກິດອາຊຽນ ໃນປີ 2015. ອິນເດຍໄດ້ກາຍເປັນໜຶ່ງໃນຈຳນວນ 10 ຄູ່ຄ້າລາຍໃຫຍ່ອັນດັບໜຶ່ງຂອງຫວຽດນາມ. ທ່ານຫງວຽນທ້ຽນເຍີນ ສະເໜີໃຫ້ບັນດາອົງການລັດຖະບານ ແລະ ວິສາຫະກິດ 2 ປະເທດ ຕ້ອງຊອກຫາເຫດຜົນ ແລະ ກຳໄດ້ກາລະໂອກາດເພື່ອຊຸກຍູ້ການພົວພັນດ້ານເສດຖະກິດ, ການຄ້າ 2 ຝ່າຍໃຫ້ພັດທະນາຢ່າງແຮງກວ່າອີກ.